Vermy dié slaggate as jy ’n deeltiteleiendom huur - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Vermy dié slaggate as jy ’n deeltiteleiendom huur
Vermy dié slaggate as jy ’n deeltiteleiendom huur
Donderdag, Maart 24th, 2016
Voordat huurders hulle huurkontrak vir hulle volgende deeltitelwoonstel of -meenthuis teken, moet hulle ’n paar voorsorgmaatreëls tref, sê Greg Harris, HUB van Chas Everitt Property Rentals.
Finansiële posisie van kompleks en eienaar
Ten aanvang moet hulle seker maak dat die deeltitelskema se finansiële posisie gesond is en dat dit goed bestuur word, want as die eienaars nalatig is met die betaling of invordering van die heffings en die regspersoon ondervind ’n geldtekort, sal die instandhouding van die gebou of kompleks onvermydelik tekort skiet en hulle sal baie gou in ’n vervalle omgewing bly.
As die verhuurder hierbenewens een van die eienaars is wie se heffings agterstallig is, kan daar beslag gelê word op die eenheid wat hulle huur en dit kan in eksekusie verkoop word om die agterstallige heffings te verhaal, wat hulle in ’n baie onsekere situasie sal laat.
Wat sluit die huurgeld in of uit?
Tweedens moet deeltitelhuurders baie seker maak van wat hul maandelikse huurgeld dek en of en hoe enige styging in heffings hulle sal raak.
In die algemeen is die eienaar van die eenheid of die verhuurder in ’n deeltitelskema verantwoordelik vir die instandhouding van of herstelwerk aan die binnekant van die eenheid terwyl die instandhouding van die buitekant en gemeenskaplike areas soos tuine en motorhuise die verantwoordelikheid van die regspersoon is en uit die maandelikse heffings betaal word.
Dit beteken egter nie noodwendig dat huurders hulle nie hoef te bekommer oor die jaarlikse verhoging van die heffings nie of oor spesiale heffings wat aan eienaars opgelê word nie. Voordat hulle die huurkontrak teken, moet hulle dit noukeurig nagaan om te kyk of dit bepaal dat die verhuurder die huurgeld mag verhoog in die geval van ’n styging in die heffing.
En terwyl hulle daarmee besig is, moet hulle ook uitvind of hulle huurgeld byvoorbeeld parkering of die gebruik van ’n stoorarea insluit en of hulle maandeliks ’n bykomende bedrag daarvoor sal moet betaal, en hoe hulle vir munisipale dienste aangeslaan gaan word. Dit is altyd beter as eenhede hul eie afsonderlike elektrisiteits- en watermeters het.
Debitering kan baie onbillik wees en die oorsaak van baie ongelukkigheid en selfs dispute in skemas waar die regspersoon steeds een algemene rekening vir dienste van die plaaslike owerheid kry en dit onder die inwoners verdeel volgens die relatiewe grootte (DK, oftewel deelnemingskwota) van hul eenhede.
Wat is die gedragsreëls?
Die derde saak wat voornemende huurders moet kontroleer, is die gedragsreëls wat op ’n bepaalde deeltitelskema betrekking het. Volgens wet moet ’n kopie daarvan aan die getekende huurkontrak vasgeheg wees, maar dit is altyd goed om dit voor die tyd deur te gaan.
Die huurkontrak bevat byvoorbeeld geen bepalings oor troeteldiere nie, maar indien die reëls troeteldiere verbied, kan dit die eenheid ongeskik maak vir sekere huurders en gevolglik sal dit vir al die partye baie beter wees as hulle daarvan bewus is voordat hulle ’n huurkontrak teken.
Wie bestuur die kompleks?
Laastens is dit die moeite werd om in gedagte te hou dat deeltitelskemas in die algemeen beter bestuur word as die trustees ’n professionele bestuursagentskap aanstel om die heffings doeltreffend in te vorder en te administreer en hulle te help om die gebou of kompleks behoorlik te bestuur.
Wat jy eerste met jou verhoging moet doen
Alaina Tweddale Die ergste ding wat jy met jou verhoging kan doen, is om jou vlak van bestaande skuld te verhoog deur iets nuut, soos ŉ kar of boot of selfs ŉ huis, te finansier voordat jy gereed is. “Om meer geld op leefstylkeuses te bestee, soos om meer uit te eet of nog ŉ vakansie te neem, baat ... Lees meer
Finansiële flaters om te vermy as jy huis koop
Hoewel dit op sigself ŉ finansiële prestasie van epiese proporsies is om genoeg geld te spaar vir ŉ deposito op ŉ huis, is dit nie die enigste finansiële oorweging vir voornemende huiseienaars as hulle gereed maak om die mark aan te durf nie. Volgens Adrian Goslett, streekdirekteur en HUB van RE/MAX van Suider-Afrika, is spaargeld ŉ noodsaaklike element in die ... Lees meer
Geldwenke vir ŉ sorgelose aftrede
Cyril Blackburn Om te verseker dat jy eendag sorgeloos kan aftree, moet jy reeds vroeg in jou professionele loopbaan geld begin wegsit vir dié dag wanneer jy nie meer gaan werk nie. Baie mense leef met die idee dat vandag se plesier belangriker as more se bekommernis is, en dít is een van die grootste flaters wat jy kan begaan, ... Lees meer
1 2 3 … 206 Volgende »